b'\n_START_ARTICLE_\nYush\xc5\x8d\n_START_PARAGRAPH_\nYush\xc5\x8d (jap. \xe6\xb2\xb9\xe7\x97\x87) on sana, jota k\xc3\xa4ytet\xc3\xa4\xc3\xa4n kuvaamaan 1960-luvun lopulla Japanissa Fukuokan prefektuurissa potilaiden kokemia iho- ym. oireita, jotka johtuivat saastuneesta riisi\xc3\xb6ljyst\xc3\xa4._NEWLINE_Japanin Fukuokassa tapahtui vuonna 1968 riisi\xc3\xb6ljyn saastuminen PCB-\xc3\xb6ljyll\xc3\xa4, jota oli vuotanut rikkoutuneesta l\xc3\xa4mm\xc3\xb6nvaihtimesta riisi\xc3\xb6ljyn sekaan. Seurauksena oli ainakin 1200 ihmisen myrkytys PCB-yhdisteill\xc3\xa4 ja niiden ep\xc3\xa4puhtauksilla polyklooratuilla dibentsofuraaneilla (PCDF) ja dibentso-p-dioksiineilla (PCDD). Keskim\xc3\xa4\xc3\xa4r\xc3\xa4inen altistus henke\xc3\xa4 kohti oli yli 600 mg PCB-yhdisteit\xc3\xa4 ja yli 3 mg PCDD/F-yhdisteit\xc3\xa4. Altistuksen on arvioitu olleen 154 000 pg/kg p\xc3\xa4iv\xc3\xa4ss\xc3\xa4 (I-TEQ-yksikk\xc3\xb6in\xc3\xa4, ks. Dioksiinit.) T\xc3\xa4m\xc3\xa4 on 100 000 kertaa tavanomainen tausta-altistus. Oireina oli mm. silmien Meibomin rauhasten laajentuminen ja liikaeritys, silm\xc3\xa4luomien turvotus ja ihon ja limakalvojen pigmentaatio. Potilaille syntyneet vauvat olivat normaalia pienempi\xc3\xa4, niill\xc3\xa4 oli ep\xc3\xa4tavallista pigmentaatiota ja joillain vastasyntyneill\xc3\xa4 ennenaikaisia hampaita. Miespotilailla sy\xc3\xb6p\xc3\xa4 n\xc3\xa4ytt\xc3\xa4\xc3\xa4 lis\xc3\xa4\xc3\xa4ntyneen. Vaikutukset ovat todenn\xc3\xa4k\xc3\xb6isesti johtuneet ennen muuta PCDF-yhdisteist\xc3\xa4, v\xc3\xa4hemm\xc3\xa4n dioksiininkaltaisista PCB-yhdisteist\xc3\xa4 ja PCDD-yhdisteist\xc3\xa4.'